## Pravilnik o obrascu službene iskaznice inspektora Hrvatske narodne banke

### NN 17/1999 (18.2.1999.), Pravilnik o obrascu službene iskaznice inspektora Hrvatske narodne banke

# HRVATSKA NARODNA BANKA

Na temelju članka 67. stavka 1. točke 23. Zakona o Hrvatskoj narodnoj
banci ("Narodne novine" 35/95 - pročišćeni tekst) i članka 70. Zakona o
bankama ("Narodne novine" 161/98), Savjet Hrvatske narodne banke na sjednici
održanoj 10. veljače 1999. godine, donio je

## **PRAVILNIK**

### **O OBRASCU SLUŽBENE ISKAZNICE INSPEKTORA HRVATSKE NARODNE BANKE**

Članak 1.

Ovim Pravilnikom propisuje se obrazac Službene iskaznice koju koriste
inspektori Hrvatske narodne banke u obavljanju nadzora banaka, te način
njihova izdavanja i uporabe.

Članak 2.

Obrazac Službene iskaznice inspektora Hrvatske narodne banke tiskan
je uz ovaj Pravilnik i čini njegov sastavni dio.

Obrazac Službene iskaznice inspektora Hrvatske narodne banke izrađuje
se na punijem papiru bijele boje, dimenzije 85¤55 mm i zaštićuje omotom
od prozirne plastične mase.

Članak 3.

Obrazac Službene iskaznice inspektora Hrvatske narodne banke sadrži:

a) na prednjoj stranici:

1. utisnut grb Republike Hrvatske;

2. sliku pročelja zgrade Hrvatske narodne banke;

3. natpis: "HRVATSKA NARODNA BANKA";

4. naziv: "SLUŽBENA ISKAZNICA INSPEKTORA";

5. mjesto za fotografiju veličine 25x32 mm preko koje je u donjem lijevom
kutu otisnut pečat Hrvatske narodne banke;

6. ime i prezime nositelja iskaznice;

7. jedinstveni matični broj građana;

b) na stražnjoj stranici:

1. tekst o ovlaštenju nositelja iskaznice;

2. broj iskaznice;

3. datum izdavanja iskaznice;

4. mjesto za pečat i potpis guvernera Hrvatske narodne banke.

Članak 4.

Službene iskaznice inspektora Hrvatske narodne banke izdaje Hrvatska
narodna banka odnosno Direkcija kadrovskih poslova, na zahtjev guvernera,
izvršnog direktora Sektora nadzora i kontrole ili direktora Direkcije platnog
prometa.

Članak 5.

O izdanim Službenim iskaznicama inspektora vodi se evidencija u Hrvatskoj
narodnoj banci, u Direkciji kadrovskih poslova.

Članak 6.

Inspektor koji izgubi iskaznicu ili na drugi način ostane bez iskaznice,
dužan je o tome odmah izvijestiti neposrednog rukovoditelja.

Nova iskaznica izdat će se nakon što je izgubljena ili na drugi način
nestala iskaznica oglašena nevažećom u "Narodnim novinama".

Sukladno stavku 2. ovoga članka troškove oglašavanja u "Narodnim novinama"
i izdavanja nove iskaznice snosi Hrvatska narodna banka.

Članak 7.

Službena iskaznica prestaje važiti u sljedećim slučajevima:

- Inspektor kojemu prestane radni odnos u Hrvatskoj narodnoj banci,
dužan je prilikom primitka odluke o prestanku radnog odnosa iskaznicu predati
Direkciji kadrovskih poslova Hrvatske narodne banke;

- Prilikom rasporeda inspektora na druge poslove;

- Ako se u postupku utvrđivanja odgovornosti utvrdi da je inspektor
grubo kršio svoje radne obveze i Etičke norme ponašanja zaposlenika Hrvatske
narodne banke;

- Inspektoru će se privremeno oduzeti Službena iskaznica inspektora
Hrvatske narodne banke, ako je protiv njega provedena istraga ili podignuta
optužnica, do okončanja postupka.

Članak 8.

Ovaj Pravilnik stupa na snagu danom objave u "Narodnim novinama".

O.br. 473/99.
Zagreb, 10. veljače 1999.

Predsjednik Savjeta
Hrvatske narodne banke
guverner
Hrvatske narodne banke
**dr. Marko Škreb,** v. r.

Obrazac službene iskaznice inspektora
HRVATSKE NARODNE BANKE

*a) Prednja strana*

![](dodatni/371892.gif)

Pravilnik, NN 17/1999-348